天馬歌
作者：張耒
朝代：宋

paragraphs: 風霆冥冥日月蔽，帝遣真龍下人世。
降精神馬育天駒，足躡奔風動千里。
蕭條寄産大宛城，我非爾乘徒爾生。
小羌雜種漫羈絏，櫪上秋風時一鳴。
萬里名聞漢天子，內府鑄金求騄駬。
將軍受詔玉關開，靈旂西指宛王死。
天馬出城天駟驚，塞沙颯颯邊風生。
執驅校尉再拜馭，護羌使者清途迎。
騏驎殿下瞻天表，天質龍姿自相照。
翠蕤黄屋兩邐迤，玉鐙金鞍相炫耀。
東游封祀被和鑾，甲子北來巡朔邊。
展才自覺逢時樂，致遠不知行路難。
物生從類如有神，地無遠近終相親。
君不見莘野磻溪耕釣叟，一朝吐氣佐明君。